CELEX: 32011D0372
Language: sk
Date: 2011-06-24 00:00:00
Title: 2011/372/EÚ: Vykonávacie rozhodnutie Komisie z  24. júna 2011 , ktorým sa vyníma prieskum ložísk ropy a plynu a ťažba ropy v Taliansku z pôsobnosti smernice Európskeho parlamentu a Rady 2004/17/ES o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb [oznámené pod číslom K(2011) 4253]  Text s významom pre EHP

25.6.2011   
            
            
               SK
            
            
               Úradný vestník Európskej únie
            
            
               L 166/28
            
         VYKONÁVACIE ROZHODNUTIE KOMISIE
   z 24. júna 2011,
   ktorým sa vyníma prieskum ložísk ropy a plynu a ťažba ropy v Taliansku z pôsobnosti smernice Európskeho parlamentu a Rady 2004/17/ES o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb
   [oznámené pod číslom K(2011) 4253]
   (Iba talianske znenie je autentické)
   (Text s významom pre EHP)
   (2011/372/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2004/17/ES z 31. marca 2004 o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb (1), a najmä na jej článok 30 ods. 5 a 6,
   keďže:
   I.   SKUTKOVÝ STAV
   
   
               (1)
            
            
               Talianska asociácia ropného a ťažobného priemyslu (Assomineraria) zaslala Komisii 23. marca 2011 elektronickou poštou žiadosť podľa článku 30 ods. 5 smernice 2004/17/ES. V súlade s článkom 30 ods. 5 prvým pododsekom o tom Komisia informovala talianske orgány listom z 1. apríla 2011, na ktorý talianske orgány odpovedali 19. apríla 2011. Žiadosť, ktorú Assomineraria predložila, sa týka prieskumu ložísk ropy a plynu a ťažby ropy v Taliansku. V súlade s predchádzajúcimi rozhodnutiami Komisie o fúziách (2) sa v žiadosti uvádzali dve rozdielne činnosti, a to:
               
                           a)
                        
                        
                           prieskum ropy a zemného plynu a
                        
                     
                           b)
                        
                        
                           ťažba ropy.
                        
                     
         
               (2)
            
            
               V súlade s uvedenými rozhodnutiami Komisie zahŕňa „ťažba“ na účely tohto rozhodnutia aj „prípravu na ťažbu“, t. z. zriadenie primeranej infraštruktúry na budúcu ťažbu (ropné plošiny, potrubia, terminály atď.). Na základe zavedenej praxe Komisie sa takisto zistilo, že „príprava na ťažbu, ťažba a predaj surovej ropy“ predstavuje „jeden relevantný trh s výrobkami“ (3). Na účely tohto rozhodnutia preto „ťažba“ zahŕňa aj „prípravu na ťažbu“ a (prvý) predaj ropy.
            
         
               (3)
            
            
               Assomineraria je obchodnou asociáciou, ktorá v tejto súvislosti koná v mene hlavných podnikov pôsobiacich v odvetví prieskumu a ťažby uhľovodíkov v Taliansku. Štyri hlavné spoločnosti pridružené k asociácii sú ENI S.p.A., Edison S.p.A, Shell Italia E&P S.p.A a Total E&P Italia S.p.A.
            
         II.   PRÁVNY RÁMEC
   
   
               (4)
            
            
               V článku 30 smernice 2004/17/ES sa ustanovuje, že zákazky, ktorých cieľom je umožniť vykonávanie jednej z činností, na ktoré sa vzťahuje smernica 2004/17/ES, nepodliehajú uvedenej smernici, ak v členskom štáte, v ktorom sa vykonávajú, je táto činnosť priamo vystavená hospodárskej súťaži na trhoch, na ktoré nie je obmedzený prístup. Priame vystavenie hospodárskej súťaži sa posudzuje na základe objektívnych kritérií, pričom sa zohľadňujú osobité charakteristiky príslušného odvetvia. Prístup sa považuje za neobmedzený, ak členský štát vykonal a uplatnil príslušné právne predpisy EÚ, ktorými sa otvára dané odvetvie alebo jeho časť.
            
         
               (5)
            
            
               Keďže Taliansko implementovalo a uplatnilo smernicu Európskeho parlamentu a Rady 94/22/ES z 30. mája 1994 o podmienkach udeľovania a používania povolení na vyhľadávanie, prieskum a ťažbu uhľovodíkov (4), prístup na trh by sa mal považovať za prístup, ktorý nie je obmedzený, v súlade s článkom 30 ods. 3 prvým pododsekom smernice 2004/17/ES. Priame vystavenie hospodárskej súťaži na konkrétnom trhu by sa malo hodnotiť na základe rôznych kritérií, z ktorých ani jedno nevyhnutne a samo o sebe nie je rozhodujúce.
            
         
               (6)
            
            
               Na účely posúdenia, či príslušné hospodárske subjekty podliehajú priamej hospodárskej súťaži na trhoch, ktorých sa týka toto rozhodnutie, sa zoberú do úvahy trhový podiel hlavných aktérov a stupeň koncentrácie týchto trhov. Keďže podmienky pri rôznych činnostiach, ktorých sa týka toto rozhodnutie, sú rozličné, pre každú činnosť/každý trh sa vykoná osobitné posúdenie.
            
         
               (7)
            
            
               Týmto rozhodnutím nie je dotknuté uplatňovanie pravidiel hospodárskej súťaže.
            
         III.   POSÚDENIE
   
   
               (8)
            
            
               V predchádzajúcich rozhodnutiach Komisie uvedených v odôvodneniach 1 a 2 vyššie sa obidve uvedené činnosti, ktoré sú predmetom tejto žiadosti (prieskum ložísk ropy a zemného plynu a ťažba ropy), považovali za samostatné trhy s výrobkami. Mali by sa preto posudzovať oddelene.
            
         
               (9)
            
            
               Podľa praxe Komisie (5) predstavuje prieskum ropy a zemného plynu jeden relevantný trh s výrobkami, pretože na začiatku nie je možné určiť, či výsledkom prieskumu bude nájdenie ropy alebo zemného plynu. Na trhu prieskumu získavajú prieskumné spoločnosti licencie na prieskum, ktoré udeľujú „hostiteľské krajiny“ zvyčajne prostredníctvom verejného obstarávania (6). Tou istou dlhodobou praxou Komisie sa ďalej stanovilo, že zemepisný rozsah tohto trhu je celosvetový. Vzhľadom na to, že nič nenaznačuje, že vymedzenie pojmu by bolo v tomto v prípade odlišné, na účely tohto rozhodnutia sa zachová.
            
         
               (10)
            
            
               Trhové podiely hospodárskych subjektov vyvíjajúcich aktivity v oblasti prieskumu je možné merať na základe troch premenných veličín, ktorými sú: kapitálové výdavky, overené zásoby a očakávaná ťažba. Ukázalo sa, že používanie kapitálových výdavkov na meranie trhových podielov hospodárskych subjektov na trhu prieskumu nie je vhodné, o. i. v dôsledku veľkých rozdielov medzi požadovanými úrovňami investícií, ktoré sú potrebné v rôznych zemepisných oblastiach. Takže napríklad na prieskum ložísk ropy a plynu v Severnom mori sú potrebné väčšie investície ako v prípade prieskumu, povedzme, na Blízkom východe.
            
         
               (11)
            
            
               Na posudzovanie trhových podielov hospodárskych subjektov v rámci tohto odvetvia sa zvyčajne uplatňovali dva ďalšie parametre, a to ich podiel overených zásob a očakávaná ťažba (7).
            
         
               (12)
            
            
               Podľa dostupných informácií (8) predstavovali celosvetové overené zásoby ropy a plynu k 31. decembru 2009 spolu 385,58 miliardy štandardných kubických metrov ekvivalentu ropy (ďalej len Sm3 e. r.). K 1. januáru 2010 predstavovali kombinované overené zásoby ropy a plynu v Taliansku o niečo viac ako 0,205 miliardy Sm3 e. r. (9), čiže o niečo viac ako 0,05 %. Z toho je podiel jednotlivých obstarávateľov pôsobiacich v Taliansku nevyhnutne dokonca ešte menší. Podľa dostupných informácií existuje priama korelácia medzi overenými zásobami ropy a plynu a očakávanými objemami ťažby. V dostupných informáciách preto nič nenaznačuje, že trhový podiel jednotlivých obstarávateľov pôsobiacich v Taliansku by bol výrazne odlišný, ak by sa meral podľa očakávanej ťažby, a nie podľa podielu na overených zásobách. Vzhľadom na spojenie medzi overenými zásobami a skutočnou ťažbou možno tieto skutočnosti zároveň chápať ako ukazovatele stavu hospodárskej súťaže na príslušnom trhu.
            
         
               (13)
            
            
               Trh prieskumu nie je veľmi koncentrovaný. Odhliadnuc od spoločností vo vlastníctve štátu sa tento trh vyznačuje prítomnosťou medzinárodných vertikálne integrovaných aktérov zo súkromnej sféry nazývaných superveľké spoločnosti (BP, ExxonMobil a Shell), ako aj určitým počtom takzvaných veľkých spoločností. Tieto prvky sú ukazovateľom priameho vystavenia hospodárskej súťaži.
            
         
               (14)
            
            
               Podľa osvedčenej praxe Komisie (10) predstavuje príprava na ťažbu, ťažba a predaj (surovej) ropy osobitný trh výrobkov, ktorého zemepisný rozsah je celosvetový. Vzhľadom na to, že nič nenaznačuje, že by vymedzenie pojmu bolo v tomto v prípade odlišné, na účely tohto rozhodnutia sa zachová.
            
         
               (15)
            
            
               Podľa dostupných informácií (11) dosiahla v roku 2009 celková celosvetová denná ťažba ropy 79 948 miliónov barelov. V tom istom roku sa v Taliansku vyťažilo celkovo 0,095 milióna barelov za deň, čo predstavovalo trhový podiel vo výške 0,11 %. V roku 2009 bola situácia, pokiaľ ide o podiel jednotlivých obstarávateľov pôsobiacich v Taliansku, takáto: na celosvetovej ťažbe 1 007 000 barelov denne (12) má ENI podiel 1,26 % celosvetovej ťažby ropy, celosvetová ťažba 1 581 000 barelov ropy denne (13) predstavuje podiel spoločnosti Shell na trhu vo výške 1,98 % celosvetovej ťažby ropy, spoločnosť Total má celosvetovú ťažbu 1 381 000 barelov ropy denne (14), čo predstavuje jej podiel na trhu vo výške 1,73 % celosvetovej ťažby ropy a napokon spoločnosť Edison celosvetovo ťaží 5 000 barelov ropy denne (15), čím jej prináleží podiel na trhu zodpovedajúci 0,006 % celosvetovej ťažby ropy.
            
         
               (16)
            
            
               Na účely tejto analýzy je dôležité zohľadniť stupeň koncentrácie na príslušnom trhu ako celku. Z tohto hľadiska Komisia poznamenáva, že trh ťažby surovej ropy charakterizuje prítomnosť veľkých spoločností vo vlastníctve štátu a troch medzinárodných vertikálne integrovaných súkromných aktérov (takzvaných superveľkých spoločností: BP, ExxonMobil a Shell, ktorých podiely na ťažbe ropy dosiahli v roku 2009: 3,2 %, 3,0 % a 2,0 % (16)), ako aj istý počet takzvaných „veľkých spoločností“ (17). Tieto faktory naznačujú, že trh pozostáva z istého počtu aktérov, medzi ktorými sa dá predpokladať účinná hospodárska súťaž.
            
         IV.   ZÁVERY
   
   
               (17)
            
            
               Vzhľadom na faktory posudzované v odôvodneniach 8 až 16 by sa podmienka priameho vystavenia hospodárskej súťaži ustanovená v článku 30 ods. 1 smernice 2004/17/ES mala v Taliansku považovať za splnenú, pokiaľ ide o tieto služby:
               
                           a)
                        
                        
                           prieskum ložísk ropy a zemného plynu a
                        
                     
                           b)
                        
                        
                           ťažba ropy.
                        
                     
         
               (18)
            
            
               Keďže podmienka neobmedzeného prístupu na trh sa považuje za splnenú, smernica 2004/17/ES by sa nemala uplatňovať v prípadoch, keď zmluvné subjekty zadávajú zmluvy, ktorých cieľom je umožniť v Taliansku vykonávanie služieb uvedených v písmenách a) a b) odôvodnenia 17, ani v prípade, keď sa organizujú súťaže návrhov na vykonávanie takejto činnosti v týchto zemepisných oblastiach.
            
         
               (19)
            
            
               Podľa prihlášky sa na väčšine ťažobných polí v Taliansku ťaží ropa i plyn, a to v rôznych percentuálnych pomeroch (18). Ťažba plynu nepodlieha tejto žiadosti o výnimku a pre toto odvetvie sa i naďalej uplatňujú ustanovenia smernice 2004/17/ES. V tomto kontexte sa pripomína, že zmluvy na obstarávanie týkajúce sa viacerých činností sa považujú za zmluvy v súlade s článkom 9 smernice 2004/17/ES. To znamená, že keď sa zmluvný subjekt angažuje v „zmiešanom“ obstarávaní, to jest obstarávaní používanom na podporu vykonávania oboch – činností vyňatých z uplatňovania smernice 2004/17/ES a činností takto nevyňatých – zohľadňujú sa činnosti, na ktoré sa zmluva primárne vzťahuje. V prípade takéhoto zmiešaného obstarávania, keď je primárnym účelom podporovať ťažbu plynu, sa uplatňuje ustanovenie smernice 2004/17/ES. A je objektívne nemožné určiť, na ktorú činnosť sa zmluva primárne vzťahuje, zmluva sa udelí v súlade s pravidlami uvedenými v článku 9 ods. 2 a 3 smernice 2004/17/ES.
            
         
               (20)
            
            
               Toto rozhodnutie je založené na právnej a skutkovej situácii od marca 2011 do apríla 2011, ako vyplýva z informácií predložených asociáciou Assomineraria, z dokumentu BP Statistical Review of World Energy 2010 a od talianskych orgánov. Toto rozhodnutie sa môže revidovať, ak by značné zmeny v právnej alebo skutkovej situácii znamenali, že už nie sú splnené podmienky uplatniteľnosti článku 30 ods. 1 smernice 2004/17/ES.
            
         
               (21)
            
            
               Opatrenia ustanovené v tomto rozhodnutí sú v súlade so stanoviskom Poradného výboru pre verejné obstarávanie,
            
         PRIJALA TOTO ROZHODNUTIE:
   Článok 1
   Smernica 2004/17/ES sa nevzťahuje na zmluvy, ktoré uzavreli zmluvné subjekty a ktorých cieľom je umožniť v Taliansku vykonávanie týchto služieb:
   
               a)
            
            
               prieskum ložísk ropy a zemného plynu a
            
         
               b)
            
            
               ťažba ropy.
            
         Článok 2
   Toto rozhodnutie je určené Talianskej republike.
   
      V Bruseli 24. júna 2011
      
         
            Za Komisiu
         
         Michel BARNIER
         
            člen Komisie
         
      
   
   
      (1)  Ú. v. EÚ L 134, 30.4.2004, s. 1.
   
      (2)  Pozri najmä rozhodnutie Komisie 2004/284/ES z 29. septembra 1999, ktorým sa koncentrácia vyhlasuje za zlučiteľnú so spoločným trhom a s vykonávaním Dohody o EHP (vec č. IV/M.1383 – Exxon/Mobil), a ďalšie rozhodnutia, okrem iného rozhodnutie Komisie z 3. mája 2007, ktorým sa koncentrácia vyhlasuje za zlučiteľnú so spoločným trhom (vec č. COMP/M.4545 – STATOIL/HYDRO) podľa nariadenia Rady (EHS) č. 139/2004.
   
      (3)  Pozri okrem iného rozhodnutie Komisie 2001/45/ES z 29. septembra 1999, ktorým sa koncentrácia vyhlasuje za zlučiteľnú so spoločným trhom a s vykonávaním Dohody o EHP (vec č. IV/M.1532. BP Amoco/Arco), bod 14.
   
      (4)  Ú. v. ES L 164, 30.6.1994, s. 3.
   
      (5)  Pozri najmä uvedené rozhodnutie Exxon/Mobil a nedávne rozhodnutie Komisie z 19. novembra 2007, ktorým sa koncentrácia vyhlasuje za zlučiteľnú so spoločným trhom (vec č. COMP/M.4934 – KAZMUNAIGAZ/ROMPETROL) podľa nariadenia Rady (EHS) č. 139/2004.
   
      (6)  M.1532 BP Amoco/Arco, bod 9 a 10.
   
      (7)  Pozri najmä uvedené rozhodnutie Exxon/Mobil (body 25 a 27).
   
      (8)  Pozri bod 5.2.1 prihlášky a v ňom citované zdroje, najmä BP Statistical Review of World Energy z júna 2010 (ďalej len „2010 BP Statistics“), ktorý je k nej priložený. Ropné piesky v Kanade sa nezohľadnili z dôvodu konzistentnosti s predchádzajúcimi rozhodnutiami podľa článku 30.
   
      (9)  Podľa 2010 BP Statistics, s. 8.
   
      (10)  Pozri najmä uvedené rozhodnutie Exxon/Mobil a nedávne rozhodnutie Komisie z 19. novembra 2007, ktorým sa koncentrácia vyhlasuje za zlučiteľnú so spoločným trhom (vec č. COMP/M.4934 – KAZMUNAIGAZ/ROMPETROL) podľa nariadenia Rady (EHS) č. 139/2004.
   
      (11)  Pozri dokument 2010 BP Statistics, s. 8, pripojený k žiadosti.
   
      (12)  Z toho 56 000 barelov denne sa denne ťaží v Taliansku.
   
      (13)  Z toho 30 000 barelov denne sa denne ťaží v Taliansku.
   
      (14)  Total v Taliansku ropu neťaží.
   
      (15)  Všetka ťažba ropy spoločnosti Edison prebieha v Taliansku.
   
      (16)  Pozri bod 5.2.3 prihlášky, s. 18.
   
      (17)  Napr.: Total, Chevron, Eni a Conoco, ktorých trhové podiely sú menšie ako v prípade superveľkých spoločností.
   
      (18)  Pozri bod 2.1 prihlášky.